Bouwer Bosch: ‘Ek het gedink ek is verlam’Bosch na sy operasie. (Foto: Verskaf) Die akteur Bouwer Bosch sterk tans tuis aan nadat hy onlangs ŉ intensiewe rugoperasie, waartydens twee van sy rugwerwels vervang is, ondergaan het. Bosch, wat sedert Desember in die Afrikaanse aksiefliek Vuil Wasgoed te sien is, het aan Maroela Media gesê hy sterk goed aan. “Ek is al vir ŉ paar dae by die huis. Ek kyk maar Netflix en drink my pynmedikasie.” Bosch het vertel hy moes die operasie ondergaan nadat hy twee jaar gelede ŉ ernstige rugbesering opgedoen het toe hy by ŉ Johannesburgse pretpark geval het. “Ek was besig met ŉ item waar jy omtrent twee meter hoog in die lug hang en dan op ŉ vangmat met lug in, amper soos ŉ springkasteel, te lande moet kom. My hande het in die momentum gegly en ek het op my nek geval. Die res van my lyf het verby my kop gekom,” het Bosch vertel. Hy kon vir ŉ paar minute glad nie beweeg nie. “My eerste gedagte was dat ek verlam is, want ek kon glad nie beweeg nie en het die meeste pyn nog ooit in my lewe beleef.” Bosch het daarna vir MRI-skanderings gegaan en dokters het gevind dat die L5/S1-skyf in sy ruggraat beskadig is. “Dit was basies in stukkies.” Bosch is deur dr. Emmanuel Thobejane behandel. (Foto: Verskaf) Hy het vertel hy was vir ŉ jaar ná die voorval “in ongelooflike pyn”. “Met die skiet van die aksietonele vir Vuil Wasgoed en Thys en Trix moes ek maar op pynpille leef. Ek het daarna vir ŉ pynblok gegaan, waar dokters lang naalde met pynmedikasie in my rug gespuit het. Ek was daarna vir drie weke pynloos en dit het dokters in staat gestel om presies te sien waar die fout lê.” Bosch sê volgens die dokters was die enigste uitweg ŉ rugoperasie om die beskadigde werwels te vervang. “ŉ Mens probeer maar om so min moontlik aan jou rug te karring wat operasies betref, en ek het ook nie regtig plek in my dagboek gehad om vir ses weke te kan herstel nie.” Hy het egter besluit hy moet ŉ plan maak en is deur dr. Emmanuel Thobejane van Spine Africa behandel. “Die operasie het behels dat hulle van voor af, deur my maag, ŉ snit maak en my ingewande eenkant toe skuif om sodoende by die ruggraat uit te kom. Nou is ek vir ses weke op papier afgeboek, maar ek moet na my eie lyf luister. “Ek lê meestal en kyk tennis, andersins doen ek kort oefeninge en staan op en stap rond.”